Document ID: 32013D0747

PROVEDBENA ODLUKA KOMISIJE
оd 10. prosinca 2013.
o odobrenju Ujedinjenoj Kraljevini da upotrebljava određene približne procjene za izračun osnovice vlastitih sredstava od PDV-a
(priopćeno pod brojem dokumenta C(2013) 8685)
(Vjerodostojan je samo tekst na engleskom jeziku)
(2013/747/EU, Euratom)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Ugovor o osnivanju Europske zajednice za atomsku energiju,
uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 13.,
budući da:
(1)
U skladu s člankom 371. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (2), države članice koje su 1. siječnja 1978. izuzimale transakcije iz Priloga X. dijela B mogu nastaviti izuzimati te transakcije, u skladu s uvjetima koji se primjenjuju u predmetnoj državi članici na taj datum; te transakcije moraju se uzeti u obzir pri utvrđivanju osnovice sredstava od PDV-a.
(2)
Ujedinjena Kraljevina zatražila je odobrenje Komisije da za izračun osnovice vlastitih sredstava od PDV-a upotrebljava određene približne procjene jer ne može točno izračunati osnovicu vlastitih sredstava od PDV-a za transakcije iz Priloga X. dijela B točke 9. Direktive 2006/112/EZ. Taj bi izračun vjerojatno uključivao neopravdane upravne izdatke u odnosu na učinak tih transakcija na ukupnu osnovicu vlastitih sredstava od PDV-a Ujedinjene Kraljevine. Ujedinjena Kraljevina može izraditi izračun upotrebljavajući približne procjene za tu kategoriju transakcija. Stoga Ujedinjenoj Kraljevini treba odobriti da za izračunavanje osnovice vlastitih sredstava od PDV-a upotrebljava približne procjene u skladu s člankom 6. stavkom 3. drugom alinejom Uredbe (EEZ, Euratom) br. 1553/89.
(3)
Zbog transparentnosti i pravne sigurnosti primjereno je vremenski ograničiti primjenjivost odobrenja.
(4)
Mjere predviđene ovom Odlukom u skladu su s mišljenjem Savjetodavnog odbora za vlastita sredstva,
DONIJELA JE OVU ODLUKU:
Članak 1.
Za izračunavanje osnovice vlastitih sredstava od PDV-a od 1. siječnja 2013. Ujedinjenoj Kraljevini odobrava se upotreba približnih procjena za sljedeće kategorije transakcija iz Priloga X. dijela B Direktive 2006/112/EZ:
Isporuka građevinskog zemljišta (točka 9.).
Članak 2.
Ova se Odluka primjenjuje od 1. siječnja 2013. do 31. prosinca 2017.
Članak 3.
Ova je Odluka upućena Ujedinjenoj Kraljevini Velike Britanije i Sjeverne Irske.
Sastavljeno u Bruxellesu 10. prosinca 2013.

Labels: 2
0
3
18
15